โควิด-19 กำลังทำให้ ปูติน ตกที่นั่งลำบาก
วลาดิเมียร์ ปูติน คือหนึ่งในผู้นำที่ทรงอิทธิพลมากที่สุดของโลก เขาดำรงตำแหน่งประธานาธิบดีรัสเซีย ผ่านพ้นวิกฤติเศรษฐกิจและการเมือง มานานกว่า 20 ปี แต่เชื่อว่าคงไม่มีช่วงไหน ที่สร้างแรงกดดันได้มากเท่ากับเวลานี้ เนื่องจากรัสเซียกำลังถูกเล่นงาน โดยฝีมือของศัตรูที่มองไม่เห็นชื่อว่า “โควิด-19”  จนประชาชนเริ่มสูญเสียความมั่นใจในตัวผู้นำประเทศของพวกเขาไปทีละน้อย
24 พ.ค. 2563

โควิด-19 กำลังทำให้ ปูติน ตกที่นั่งลำบาก /โดย ลงทุนแมน
วลาดิเมียร์ ปูติน คือหนึ่งในผู้นำที่ทรงอิทธิพลมากที่สุดของโลก
เขาดำรงตำแหน่งประธานาธิบดีรัสเซีย ผ่านพ้นวิกฤติเศรษฐกิจและการเมือง มานานกว่า 20 ปี
แต่เชื่อว่าคงไม่มีช่วงไหน ที่สร้างแรงกดดันได้มากเท่ากับเวลานี้
เนื่องจากรัสเซียกำลังถูกเล่นงาน โดยฝีมือของศัตรูที่มองไม่เห็นชื่อว่า “โควิด-19” 
จนประชาชนเริ่มสูญเสียความมั่นใจในตัวผู้นำประเทศของพวกเขาไปทีละน้อย
เหตุการณ์ขณะนี้ กระทบต่อฐานอำนาจของปูตินอย่างไรบ้าง
ลงทุนแมนจะเล่าให้ฟัง
╔═══════════╗
Blockdit แหล่งรวมบทความวิเคราะห์ เจาะลึกแบบ deep content ล่าสุดมีฟีเจอร์พอดแคสต์แล้ว
╚═══════════╝
ในปี 1999 วลาดิเมียร์ ปูติน ก้าวขึ้นมารักษาการตำแหน่งประธานาธิบดี แทนนายบอริส เยลต์ซิน ที่ลาออกไป
ซึ่งเขาได้แสดงถึงความเป็นผู้นำที่เข้มแข็ง ด้วยการรับมือกับสงครามกบฏแบ่งแยกดินแดนในแคว้นเชชเนียได้ดี จนกลายเป็นที่ชื่นชอบของประชาชน
หลังจากนั้น ปูติน ได้ลงสมัครรับเลือกตั้งประธานาธิบดี และคว้าชัยชนะอย่างขาดลอยทั้ง 4 ครั้ง
สมัยที่ 1 ปี 2000-2004 ชนะด้วยคะแนน 53%
สมัยที่ 2 ปี 2004-2008 ชนะด้วยคะแนน 71%
สมัยที่ 3 ปี 2012-2018 ชนะด้วยคะแนน 63%
สมัยที่ 4 ปี 2018-2024 ชนะด้วยคะแนน 76%
ทั้งนี้รัฐธรรมนูญรัสเซีย กำหนดให้เป็นประธานาธิบดีได้ติดต่อกันไม่เกิน 2 สมัย เขาจึงถอยลงมาเป็นนายกรัฐมนตรี และลงสมัครใหม่อีกครั้งในปี 2012 ซึ่งมีการแก้กฎหมายให้เพิ่มอายุวาระเป็น 6 ปี
และล่าสุดเมื่อต้นปี 2020 รัฐสภารัสเซีย เพิ่งเห็นชอบให้จัดทำประชามติร่างกฎหมาย เพื่อเปิดทางให้ปูตินสามารถลงสมัครรับเลือกตั้งได้ต่อเนื่องอีก 2 สมัยหน้า
หมายความว่า เรามีโอกาสเห็นเขาอยู่ในตำแหน่งสูงสุดยาวไปถึงปี 2036 เลยทีเดียว
อย่างไรก็ตาม เส้นทางสู่การรักษาฐานอำนาจนี้ อาจไม่ง่ายดายแบบที่คิด เพราะดูเหมือนว่า ปูตินกำลังสูญเสียความไว้วางใจจากประชาชนไปพอสมควร
ที่ผ่านมา ผลสำรวจคะแนนความนิยมในตัวปูติน มักจะสูงราว 70-80% อยู่ตลอดเวลา 
โดยเฉพาะในปี 2015 ที่เคยพุ่งถึง 89% หลังรัสเซียบุกยึดดินแดนไครเมียจากยูเครน เข้ามาเป็นส่วนหนึ่งของประเทศ
แต่ไม่น่าเชื่อว่าปัจจุบัน คะแนนความนิยมกลับลดลงเหลือ 59% ต่ำสุดนับตั้งแต่ขึ้นสู่ตำแหน่ง เมื่อ 20 ปีที่แล้ว
สาเหตุของเรื่องนี้ คงหนีไม่พ้น จำนวนผู้ติดเชื้อโควิด-19 ที่เพิ่มขึ้นอย่างรวดเร็วในรัสเซีย
เมื่อช่วงกลางเดือนเมษายน สถานการณ์ระบาดของโควิด-19 ในรัสเซีย ยังไม่หนักเหมือนประเทศอื่นในยุโรป โดยมีผู้ติดเชื้อประมาณ 20,000 ราย และเสียชีวิตราว 200 ราย
แต่ข้อมูลวันที่ 15 พฤษภาคม 2020 หรือ 1 เดือนให้หลัง 
จำนวนผู้ติดเชื้อสะสม พุ่งขึ้นมาอยู่ที่ 262,843 ราย สูงเป็นอันดับ 2 ของโลก รองจากสหรัฐอเมริกา และเสียชีวิตไป 2,418 ราย ทำให้รัสเซียกลายเป็นศูนย์กลางการระบาดแห่งใหม่
ซึ่งรัฐบาลก็ถูกวิจารณ์ถึงความล่าช้าในการเตรียมความพร้อม และขาดแคลนอุปกรณ์ทางการแพทย์ที่จำเป็น รวมทั้งมาตรการช่วยเหลือต่างๆ ในช่วงล็อกดาวน์ ก็ยังไม่เพียงพอในมุมมองของประชาชน
 
ที่สำคัญคือ โควิด-19 อาจเป็นตัวเร่งให้วิกฤติเศรษฐกิจที่รัสเซียกำลังเผชิญอยู่ ทวีความรุนแรงมากยิ่งขึ้น
รัสเซียพึ่งพารายได้จากอุตสาหกรรมน้ำมันเป็นหลัก
โดยมีแหล่งน้ำมันดิบสำรอง 80,000 ล้านบาร์เรล สูงเป็นอันดับ 8 ของโลก และผลิตน้ำมันดิบได้ 10.8 ล้านบาร์เรลต่อวัน สูงเป็นอันดับ 3 ของโลก
ในปี 2019 การส่งออกผลิตภัณฑ์ปิโตรเลียม มีมูลค่าอยู่ที่ 6.3 ล้านล้านบาท คิดเป็น 45% ของมูลค่าการส่งออกทั้งหมด และ 40% ของรายได้รัฐบาล
แต่ทว่าปัญหาความขัดแย้งระหว่างรัสเซียกับซาอุดีอาระเบีย ในเรื่องการลดกำลังผลิตเพื่อรับมืออุปสงค์ที่ลดลงจากการระบาดของโควิด-19 นั้น ได้ก่อให้เกิดสงครามราคาขึ้น และส่งผลกระทบโดยตรงต่อรายได้ของรัสเซีย ที่จะหายไปมหาศาล
โดยราคาน้ำมันดิบเบรนท์ เมื่อต้นปีเคลื่อนไหวอยู่บริเวณ 60 ดอลลาร์สหรัฐต่อบาร์เรล ได้ปรับตัวลงต่ำสุด 20 ดอลลาร์สหรัฐต่อบาร์เรล
สุดท้าย กลุ่มผู้ผลิตน้ำมันเพื่อการส่งออก (OPEC) และประเทศพันธมิตรนอกกลุ่ม ก็ต้องหันมาเจรจาตกลงร่วมกันอยู่ดี โดยในเดือนพฤษภาคม-มิถุนายน 2020 มีเป้าหมายลดกำลังการผลิตทั้งหมด 9.7 ล้านบาร์เรลต่อวัน ซึ่งคาดว่าเป็นส่วนของรัสเซียถึง 2.5 ล้านบาร์เรลต่อวัน
ประกอบกับก่อนหน้านี้ รัสเซียถูกประเทศมหาอำนาจคว่ำบาตรทางเศรษฐกิจมาตั้งแต่ปี 2014 จากกรณีบุกยึดดินแดนไครเมีย
การค้าขายกับต่างประเทศที่ลดลง ทำให้นักลงทุนขาดความเชื่อมั่นและเทขายสินทรัพย์ออกมา จนสกุลเงินรูเบิลอ่อนค่าลงไปมาก
ปี 2013 เงิน 1 ดอลลาร์สหรัฐ แลกเปลี่ยนได้ 32.9 รูเบิล
ปัจจุบัน เงิน 1 ดอลลาร์สหรัฐ แลกเปลี่ยนได้ 72.5 รูเบิล
ดังนั้นบริษัทรัสเซียที่มีหนี้สินในสกุลเงินดอลลาร์สหรัฐ จะมีภาระการจ่ายคืนดอกเบี้ยและเงินต้นที่มากขึ้น รวมทั้งมีต้นทุนนำเข้าสินค้าที่สูงขึ้น หรือถูกห้ามทำธุรกรรมไปเลย
คงไม่ผิดถ้าบอกว่า พายุลูกต่างๆ ที่ถาโถมเข้าใส่รัสเซียตอนนี้ เป็นเหมือน Perfect Storm สำหรับปูติน
หากสถานการณ์การระบาดของโควิด-19, ราคาน้ำมันที่ตกต่ำ และการถูกคว่ำบาตร ยังคงดำเนินต่อไปเรื่อยๆ
เศรษฐกิจรัสเซียก็มีความเสี่ยงสูงที่จะถดถอยรุนแรงกว่าประเทศอื่นๆ
และไม่แน่ว่าบางที มันอาจกระทบถึงสิ่งสำคัญที่ลึกไปกว่านั้น 
นั่นคือฐานอำนาจที่กำลังสั่นคลอนของ วลาดิเมียร์ ปูติน
เพราะแม้แต่การทำประชามติ เพื่อให้ปูตินอยู่ในตำแหน่งได้ยาว ยังถูกเลื่อนออกไปอย่างไม่มีกำหนด
และเมื่อมีการลงคะแนนจริงแล้ว ก็ไม่รู้ว่าผลจะออกมาอย่างไร
ถ้าตอนนี้ไปถามว่า ศัตรูที่ทำให้เขาลำบากใจที่สุดคือใคร? 
คำตอบที่ได้ อาจไม่ใช่ทั้ง ดอนัลด์ ทรัมป์ สหรัฐอเมริกา หรือซาอุดีอาระเบีย
แต่เป็นสิ่งที่ไม่มีใครมองเห็น ชื่อว่า โควิด-19..
----------------------
Blockdit แหล่งรวมบทความวิเคราะห์ เจาะลึกแบบ deep content ล่าสุดมีฟีเจอร์พอดแคสต์แล้ว
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References
-
-
-
-
-
-
-
-
-
-